## Pravilnik o prostornim i tehničkim uvjetima za priređivanja igara na sreću u casinima

### NN 162/2003 (15.10.2003.), Pravilnik o prostornim i tehničkim uvjetima za priređivanja igara na sreću u casinima

# MINISTARSTVO FINANCIJA

2328

Na
temelju članka 40. stavak 2. Zakona o priređivanju igara na sreću i nagradnih
igara (»Narodne novine« br. 83/02., u na­stav­ku teksta Zakon), ministar
financija donosi

## PRAVILNIK

### o prostornim i tehniČkim uvjetima za prireĐivanje igara na sreĆu u casinima

I.
OPĆE ODREDBE

Članak
1.

Ovim se
Pravilnikom u casinima uređuju:

1.
prostorni uvjeti za priređivanje igara na sreću,

2.
sustav tehničke zaštite,

3.
tjelesna zaštita osoba i imovine,

4.
čuvanje i arhiviranje snimljene dokumentacije.

II.
PROSTORNI UVJETI ZA PRIREĐIVANJE IGARA NA SREĆU

Članak
2.

Djelatnost
priređivanja igara na sreću u casinima može se obavljati u posebno uređenim
prostorima casina, u smještajnim objektima iz skupine hotela i na putničkim
brodovima.

1.
Veličina i dokaz o vlasništvu prostora u kojem se priređuju igre

Članak
3.

(1)
Prostorni uvjeti casina određeni su člankom 40. Zakona.

(2)
Koncesionar prije otvaranja casina mora dostaviti dokaz o vlasništvu ili pravu
korištenja poslovnog prostora iz stavka 1. ovoga članka (vlasnički list ili
ugovor o najmu), te tlocrt poslovnog prostora.

(3)
Koncesionar mora dostaviti rješenje o ispunjavanju minimalno-tehničkih uvjeta
za prostor u kojem će priređivati igre na sreću.

Članak
4.

(1)
Casino mora imati blagajnu te odvojen i zaštićen prostor za čuvanje novca i
drugih vrijednosti.

(2)
Casino mora imati prostor za pružanje ugostiteljskih usluga posluživanja pića i
napitaka, a može imati i ugostiteljski objekt u kojem se pripremaju i poslužuju
jela.

(3)
Casino u okviru svoje djelatnosti može imati i mje­njač­nicu.

(4) Ukoliko se u sklopu casina nalazi mjenjačnica,
zaštita iste kao i način manipulacije gotovim novcem provodi se sukladno
posebnom zakonu.

III.
SUSTAV TEHNIČKE ZAŠTITE

1.
Opći uvjeti

Članak 5.

(1) Koncesionar je dužan u pogledu ugradnje i održavanja
sustava tehničke zaštite (audio-video nadzor, protuprovalni sustav i dr.) pridržavati
se odredbi posebnih zakona i njima pripadajućih podzakonskih akata.

(2) Ministarstvo unutarnjih poslova iz nadležnosti
poslova zaštite osoba i imovine o utvrđenim nedostacima po nadzoru izvješćuje
Ministarstvo financija.

2.
Protuprovalni sustav

Članak 6.

(1) Koncesionar je dužan osigurati da prostor u kojem
se čuva novac i druge vrijednosti bude određen sigurnosnom prosud­bom i
elaboratom koji se izrađuje sukladno članku 3. Pravilnika o uvjetima i načinu
provedbe tehničke zaštite (»Narodne novine« br. 28/99).

(2) Prostorija mora biti trezorska ili u prostoriji
mora biti protuprovalna blagajna. Zaštita prostorije obavlja se sustavom
protuprovale, a prostor mora biti pokriven sustavom video-nadzora kojim se
nadgleda ulaz u prostoriju i u prostor blagajne.

(3) Ulaz u prostoriju ograničava se sustavom kontrole
pristupa ili mora imati sustav zaključavanja. Pristup prostoriji imaju osobe
određene unutarnjim aktom casina.

3.
Audio-video nadzor

Članak 7.

(1) Koncesionar mora osigurati neprekidan audio–video
nadzor u casinu sukladno članku 42. Zakona.

(2) Ugradnju audio-video nadzora može izvesti
isključivo ovlaštena tvrtka sukladno Zakonu o privatnoj zaštiti.

(3) Izvođenje ugradnje mora se vršiti sukladno
projektnoj dokumentaciji ovlaštenog projektanta.

(4)
Koncesionar je dužan na vidnom mjestu pri ulasku u casino kao i u
unutrašnjosti prostorija obznaniti posjetiteljima da se prostor nadzire
sustavom tehničke zaštite.

Članak 8.

Kvar audio-video nadzora koji koncesionar prijavi
tijekom radnog vremena casina, mora biti otklonjen do početka rada casina
sljedeći dan.

Članak 9.

Neprekidan audio-video nadzor u casinu mora
obuhvaćati:

1. Ulaz u casino – sustav video nadzora (vanjska i
unutarnja kamera). Kamere moraju pokrivati vanjski i unutarnji prostor oko
ulaza u casino.

2. Recepcija – sustav audio-video nadzora. Prostor
recepcije pokriva se najmanje s jednom nepokretnom kamerom i mikrofonom.

3. Igre Keno i Bingo – sustav video nadzora. Jedna
kamera mora pokrivati glavni uređaj i displej za odabir brojeva ili loptica.

4. Blagajna i mjenjačnica – sustav audio-video
nadzora. U blagajni i mjenjačnici potrebno je instalirati najmanje po jednu
kameru i mikrofon. Kamera nadgleda prostor transakcije i mora jednoznačno
utvrditi sadržaj transakcije. Istodobno je potrebno da jedna kamera nadgleda
prostor ispred blagajne i mjenjačnice.

5. Stol za igre uživo – svaki stol mora biti pokriven
s najmanje jednom nepokretnom kamerom i jednim mikrofonom. Kamera mora
pokrivati sliku cijeloga stola kako bi se u kadar mogli obuhvatiti pojedini
prikazi igrača i djelitelja, te mora pokrivati ruke svih igrača i djelitelja,
uključujući i pogled sprijeda na mjesto odvijanja igre u svrhu motrenja
rezultata svake igre. Mikrofon se smješta tako da pokriva prostor stola.

6. Stol za rulet – svaki stol mora biti pokriven
najmanje s dvije nepokretne kamere i jednim mikrofonom. Jedna kamera postavlja
se tako da pokriva uloge igrača, same igrače, dio cilindra i rezultat svake
igre. Druga kamera pokriva cijeli cilindar, spremnik za odlaganje žetona, drop
kutiju, kutiju za napojnice te postupak provođenja dotacije i kredita na stolu.
Mikrofon se smješta tako da pokriva prostor stola.

7. Elektronski rulet – svaki takav automat mora biti
pokriven najmanje s dvije nepokretne kamere koje pokrivaju cijeli stol i ruke
igrača.

8. Automati za igre na sreću – sustav video nadzora.
Kamere moraju biti tako postavljene da se svaki automat može nadgledati.

9. Postupak obračuna – bilo da se obavlja na stolu
ili u posebnoj prostoriji za obračun, mora se snimati sustavom audio-video
nadzora.

10. Put kretanja gotovine, žetona, drop-kutija,
kutija za napojnice, kutija za držanje žetona i posuda za drop unutar igrač­nice
mora biti pokriven sustavom video nadzora.

Članak 10.

(1) Kamere i monitori za video nadzor moraju biti u
boji, te se na snimkama mora u svakom trenutku vidjeti datum i vrijeme
snimanja, koji moraju biti istovjetni za svaku kameru postavljenu u casinu.

(2) Snimanje video signala s kamera mora se obavljati
brzinom od najmanje 25 poluslika u sekundi tijekom radnog vremena casina za sve
kamere u casinu.

(3) Izvan radnog vremena casina mora se snimati video
signale s kamera na ulazu, recepciji i blagajni te kamere u prostoru automata i
kamera koje nadgledaju prostor stolova za igre uživo i stolova za rulet i to
brzinom od najmanje jedne poluslike svakih pet sekundi.

(4) Rezolucija snimljenog materijala mora biti
najmanja 720 x 576 za digitalni zapis arhive.

(5) Koncesionar je dužan osigurati neprekidno
audio-video snimanje signala i u slučaju potrebe pregledavanja snimljenog
materijala tijekom rada casina.

IV.
TJELESNA ZAŠTITA OSOBA I IMOVINE
U CASINIMA

Članak
11.

Koncesionar
mora osigurati tjelesnu zaštitu igrača i posjetitelja sukladno Zakonu o
privatnoj zaštiti te podzakonskim propisima koji uređuju tjelesnu zaštitu.

Članak
12.

(1)
Koncesionar mora registrirati posjetitelje na ulazu u casino sukladno članku
45. Zakona.

(2)
Registracija se obavlja upisom osobnih podataka posjetitelja, a taj popis mora
biti u digitalnom obliku, i mora se čuvati godinu dana.

(3)
Koncesionar može i snimati osobni dokument posjetitelja, ako takav sustav
registracije omogućava da se iz snimaka identificiraju osobni podaci
posjetitelja te da se u digitalnom obliku spreme u bazu podataka.

Članak
13.

(1) U
prostorije casina nije dozvoljeno unošenje vatrenog oružja ili drugih pogodnih
sredstava za napad i ugrožavanje ljudi i imovine.

(2)
Koncesionar je dužan na vidnom mjestu pri ulasku u casino obznaniti
posjetiteljima da je u prostor casina zabranjen unos vatrenog oružja.

V.
ČUVANJE I ARHIVIRANJE SNIMLJENE DOKUMENTACIJE U CASINIMA

Članak 14.

(1) Koncesionar mora arhiviranu dokumentaciju čuvati
15 dana, odnosno u slučaju spora do okončanja spora.

(2) Navedena dokumentacija poslovna je tajna, pa je
koncesionar smije priopćavati drugim osobama u skladu sa Zakonom o zaštiti tajnosti
podataka (»Narodne novine«, br. 108/96) te drugim pozitivnim propisima
Republike Hrvatske koji određuju način čuvanja dokumentacije i podataka.

(3) Snimljenu dokumentaciju iz članka 42. stavak 3.
Zakona koncesionar je dužan čuvati u posebno određenoj prostoriji, koja mora
biti opremljena sustavom kontrole pristupa ili sustavom zaključavanja, pri čemu
se mora voditi posebna evidencija o osobama koje su ovlaštene rukovati
dokumentacijom.

Članak 15.

(1) Snimljena dokumentacija mora biti jednoznačno
ozna­čena sa sljedećim značajkama: datum, vrijeme, broj ili naziv kamere.

(2) Uređaji za digitalno snimanje moraju imati
zaštitu koja onemogućava izmjenu originalne snimke te se mora osigurati
mogućnost provjere autentičnosti snimke.

(3) Ako se audio-video signali snimaju na video
kasete, potrebno je osigurati da se jedna kazeta ne presnimava više od sedam
puta. Svaka kaseta mora biti numerirana te se na njoj mora voditi upisnik
datuma snimanja.

(4) Koncesionar je dužan na zahtjev Ministarstva
financija u svako doba dostaviti određenu snimljenu dokumentaciju rada casina.

VI.
PRIJELAZNE I ZAVRŠNE ODREDBE

Članak
16.

Ovaj
Pravilnik stupa na snagu osmog dana od dana objave u »Narodnim novinama«, s tim
da se odredbe članka 9., 10. i 11. primjenjuju od 1. siječnja 2005.

Klasa:
461-01/03-01/199
Urbroj: 513-07/03-1
Zagreb, 3. listopada 2003.

Ministar
financija
**dr. Mato Crkvenac,** v. r.

Pravilnik, NN 162/2003-2328